Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 811/11/7707	Prešov, 3.7.2012
EEČ : 2-58-245-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
-	v období od 01.07.2012 doposiaľ v Pribete, okr. Komárno a inde si úmyselne ako otec dcér XXXXX, nar. XXXXX a XXXXX, nar. XXXXX neplnil vyživovaciu povinnosť napriek tomu, že mu táto vyplýva zo zákona o rodine a rozsudku Okresného súdu XXXXX sp. zn. 29C 182/2009 zo dňa  10.02.2009, právoplatný dňa 06.04.2012 bol zaviazaný prispievať na výživu dcéry Michaely sumou 70,- Eur a dcéry XXXXX sumou 70,- Eur do 15-tého dňa v mesiaci vopred k rukám matky XXXXX, čím mu tak na výživnom za obdobie 01.07.2012 doposiaľ vznikol voči XXXXX dlh 612,08 Eur 

lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením sp. zn. ČVS:ORP-2027/LI-PO-2011 zo dňa 22.10.2011 začal trestné stíhanie a dňa 20.12.2011 vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je uvedené vo výrokovej časti uznesenia. 

	Po vykonaní skráteného vyšetrovania predložil poverený príslušník PZ dňa 02.05.2012 tunajšej prokuratúre vyšetrovací spis spolu s návrhom na zastavenie trestného stíhania. Po vykonaní mediácie mediačným a probačným úradníkom Okresného súdu XXXXX bol vyšetrovací spis ukončený tak, že bolo možné sa s návrhom na zastavenie trestného stíhania stotožniť. 

	V priebehu vyšetrovania bola k veci vypočutá svedkyňa-poškodená XXXXX ktorá uviedla, že obvinený je zaviazaný prispievať jej na výživu oboch detí sumou po 70,- Eur mesačne. Výživné neplatil pravidelne už od právoplatnosti rozsudku, ale prestal platiť od júla 2011, zaslal jej následne v decembri 2011 sumu 160,- Eur, 12.12012 - 160,- Eur, 17.2.2012- 160,- Eur, 15.3.2012 - 240,- Eur. 18.4.2012 - 180,- Eur. Počas mediácie jej bolo uhradených 178,- Eur dňa 12.6.2012, čím bolo celé dlžné výživné uhradené. 

	Obvinený XXXXX uviedol, že si je vedomý svojej vyživovacej povinnosti k maloletým dcéram Michaele a Miriam. Snažil sa platiť podľa svojej finančnej situácie, nakoľko má syna s družkou a tá má v starostlivosti ďalšie dieťa. Svoje dcéry nenavštevuje, nakoľko ich matka nepustí ani k telefónu, je s nimi v kontakte cez internet. Pracoval ako živnostník, neboli mu uhradené faktúry. Do novembra 2011 pracoval v spoločnosti Inter bau, v súčasnosti je zamestnaný na Korzike, prejavil vôľu uhradiť dlžné výživné. 

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať iného. 

	Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. g) Trestného poriadku prokurátor zastaví trestné stíhanie, ak zanikla trestnosť činu.

  	Vzhľadom na vyššie uvedené skutočnosti považujem za preukázané, že obv. XXXXX splatením celého riadneho výživného poškodenej XXXXX si dodatočne splnil svoju vyživovaciu povinnosť a keďže jeho konanie nemalo trvalo nepriaznivé následky, trestnosť činu zanikla. Preto bolo potrebné trestné stíhanie podľa § 215 ods. 1 písm. g) Trestného poriadku zastaviť.

Poučenie:
        Proti tomuto uzneseniu je prípustná sťažnosť, ktorú možno podať do troch dní od jeho doručenia uznesenia na Krajskú prokuratúru v Prešove prostredníctvom tunajšej prokuratúry.
Sťažnosť má odkladný účinok.

JUDr. Zuzana Kľocová
prokurátorka